從宋憲登萬景樓
作者：晁公遡
朝代：宋

paragraphs: 勝地開傑觀，大川壯重關。
使者領我來，共此須臾閒。
玉節照綠野，銀瓶落青綸。
酒酣望八極，氣豪吞百蠻。
俯窺二江水，遠指三峩山。
遂令蒼茫外，盡在顧盻間。
崔嵬凌雲寺，繚繞含風灣。
洲渚遞隠見，煙霞渺斕斑。
靜看浮鷗沒，坐數昏鴉還。
作者必磊落，後來莫能攀。
不減鸛鵲樓，可想熊豹顔。
下有安樂園，惜哉半荆菅。
誰其爲起廢，歎息歲方艱。